Tarptautinė komisija nacių ir sovietinio okupacinių režimų nusikaltimams Lietuvoje įvertinti

Tarptautinė komisija nacių ir sovietinio okupacinių režimų nusikaltimams Lietuvoje įvertinti – tarptautinė komisija, sudaryta 1998 m. rugsėjo 7 d. Lietuvos prezidento Valdo Adamkaus dekretu.

Veikla

Veikia dvi pakomisės: Nacių okupacijos nusikaltimų įvertinimo pakomisė ir Sovietų okupacijos nusikaltimų įvertinimo pakomisė. Emanuelis Zingeris nuo pat pradžių pirmininkauja komisijai.
2007 m. komisijos narys istorikas, buvęs Jad Vašem vadovas Yitzhakas Aradas paliko komisiją, Lietuvos generalinei prokuratūrai jam pateikus įtarimus, kad jis prisidėjo prie lietuvių civilių žudynių Kaniūkų kaime. Dar du nariai išėjo iš komisijos ir ji nustojo veikti.
2008 m. ikiteisminis tyrimas buvo nutrauktas. Valdas Adamkus savo prisiminimuose atskleidė, kad vyko pasitarimas Prezidentūroje su Valstybės saugumo departamento (VSD) vadovu Povilu Malakausku, generaliniu prokuroru Algimantu Valantinu ir užsienio reikalų ministru Petru Vaitiekūnu. Valdas Adamkus rašė, „Priėjome išvadą, kad jei nėra aiškių įrodymų, patvirtinančių Izraelio piliečio Y. Arado atsakomybę už sovietinių partizanų nusikaltimus Lietuvos gyventojams, Generalinė prokuratūra turi nutraukti jam iškeltą bylą. Tai leis normalizuoti santykius su Izraeliu“. 
2012 m. rugpjūčio 30 d. prezidentė Dalia Grybauskaitė atnaujino komisiją. Į Nacių okupacinio režimo nusikaltimų ir holokausto įvertinimo pakomisę paskirti Holokausto aukų ir didvyrių atminties organizacijos Jad Vašem Izraelyje atstovai Dina Porat ir Arkadijus Zeltseris, Amerikos žydų komiteto atstovas Andrew Bakeris, Milersvilio universiteto dėstytojas Saulius Sužiedėlis, Vilniaus universiteto dėstytojas Kęstutis Girnius. Į sovietinio okupacinio režimo nusikaltimų įvertinimo pakomisę paskirti tarptautinės visuomeninės organizacijos „Memorial“ Rusijoje narys Aleksandras Danielis, Amerikos žydų komiteto narys Nicolas Lane, Seimo Nacionalinio saugumo ir gynybos komiteto vadovas istorijas Arvydas Anušauskas, Jeilio universiteto atstovas Timothy Snyderis, Sorbonos universiteto atstovas Francoise Thomas ir vengrų istorikas Janos M. Raineris.

Išvados

Algimantas Kasparavičius tyrė Ribentropo-Molotovo paktą ir jo pasėkmes Lietuvai. 2001 m. kovo 22 d. komisija patvirtino susijusias išvadas. 
Pirmosios sovietinės okupacijos (1940–1941 m.) tyrimai baigti ir išvados padarytos. Stasys Knezys tyrė karinių struktūrų vaidmenį ir kolaboravimą su jomis. 2001 m. kovo 22 d. patvirtintos išvados.  Arūnas Striekus tyrė religinio gyvenimo žlugdymą. 2002 m. birželio 19 d. patvirtintos išvados.  Inga Petravičiūtė ir Nijolė Maslauskienė tyrė saugumo, komunistų partijos ir kitų struktūrų vaidmenį ir kolaboravimą su jomis.  Algirdas Jakubčionis tyrė Lietuvos okupavimą, aneksavimą ir sovietizaciją.  Arvydas Anušauskas tyrė areštus , 1941 m. birželio 14-18 d. trėmimus  ir sovietų vykdytas kariškių ir civilių gyventojų žudynes.  Susijusios išvados patvirtintos 2003 m. gruodžio 17 d.
Padaryta dar tik dalis išvadų apie  nacių okupacijos nusikaltimus. Beveik visos išvados padarytos dėl  antrosios sovietinės okupacijos pirmojo etapo (1944–1953 m.), o tik pradėta tirti antrąjį etapą (1953–1990 m.).

Vertinimai

1998 m. lapkričio 6 d., Lietuvos žydų asociacijos pirmininkas Joseph Melamed laišku ragino prezidentą Valdą Adamkų pakeisti ar panaikinti komisiją, teigdamas, jog žydų tauta nukentėjo nepalyginamai daugiau, nukentėjo taip pat ir nuo lietuvių kilmės holokausto vykdytojų ir todėl šitoks lygiagretus vertinimas nepriimtinas.  Minėtame laiške dėstomu J. Melamed požiūriu, komisija žydų žudynes pateisina (angl. justify). Šie kaltinimai laiške nedetalizuoti.